HANKELEPING

	19.07.2024 nr 2-2/24/708-1

Riigi Kaitseinvesteeringute Keskus, registrikoodiga 70009764, keda esindab direktori 07.12.2020 käskkirja nr 77 ja 15.07.2024 käskkirja nr 59 alusel projektibüroo juht Ats Janno hangete osakonna juhataja ülesannetes (edaspidi nimetatud tellija), ühelt poolt

ja

Osaühing Agretten, registrikoodiga 10785752, keda esindab põhikirja alusel Lauri Liivlaid (edaspidi nimetatud täitja), teiselt poolt (edaspidi nimetatud ka eraldi pool ja koos pooled), sõlmisid heas usus alljärgneva lepingu (edaspidi nimetatud leping):

1.	Üldsätted

1.1.	Lepingu dokumendid koosnevad lepingust, lepingu lisadest, lepingu muudatustest ja täiendustest, milles lepitakse kokku pärast lepingule allakirjutamist. 
1.2.	Leping jõustub selle allkirjastamisest poolte poolt.
1.3.	Täitja on kohustatud enda poolt allkirjastatud lepingu tellijale tagastama 3 (kolme) tööpäeva jooksul arvates tellija poolt täitjale allkirjastamiseks saadetud lepingu kätte saamisest. Kui täitja ei tagasta tema poolt allkirjastatud lepingut nimetatud tähtaja jooksul, siis võib tellija lugeda pakkumuse tagasivõetuks tellijast mitteolenevatel põhjustel ning nõuda täitjalt kahju hüvitamist.

2.	Lepingu ese ja kinnitused

2.1.	Täitja kohustub teostama tellijale tehnilise kirjelduse (lisa 1) toodud ehitustööd koos teenustega (edaspidi koos nimetatuna töö). Töö peab vastama esitatud tehnilisele kirjeldusele.
2.2.	Lepingus sätestamata tingimuste osas peab töö vastama sarnasele tegevusele esitatavatele ehitustehnilistele nõuetele või võimaldama tellija jaoks lepinguga eeldatud eesmärgi saavutamist ning olema asjaolusid arvestades parima kvaliteediga.
2.3.	Töö ei vasta lepingu tingimustele juhul, kui kolmandatel isikutel on selle suhtes nõudeid või muid õigusi, mida nemad saavad esitada tellija vastu.
2.4.	Tellija kohustub maksma täitjale töö eest kokkulepitud tasu.
2.5.	Lepingu allkirjastamisega kinnitab täitja, et ta omab vastavaid erialaseid teadmisi ja kogemusi ning vahendeid ja seadmeid töö teostamiseks ning et ta täidab lepingulisi kohustusi hea ja asjatundliku hoolsusega. Täitja kinnitab, et ta vastab õigusaktides töö teostamiseks sätestatud nõuetele.

3.	Poolte kohustused

3.1.	Täitja kohustub tegema töö kooskõlas õigusaktidega, lepingu ja selle lisadega, tellija poolt antud juhiste ja soovidega.
3.2.	Täitja kohustub tegema töö isiklikult või kolmandate isikute vahendusel. Juhul, kui töö tehakse kolmandate isikute vahendusel, kohustub täitja informeerima sellest tellijat ja viimasega kirjalikult kooskõlastama kolmandate isikute kasutamise enne lepingu allkirjastamist poolte poolt. Kui töö tegemiseks kasutatakse kolmandaid isikuid, jääb kogu lepingu täitmise vastutus tellija ees täitjale.
3.3.	Täitja kohustub koheselt informeerima tellijat mistahes takistustest, mille tõttu ei ole võimalik lepingut täita, samuti kui tellija poolt esitatud juhised ja soovid ei võimalda teha tööd nõuetekohaselt.
3.4.	Lepingu täitmise käigus tekkivad kulud ja kulutused jäävad täitja kanda.
3.5.	Tellija kohustub tasuma töö eest tasu punktis 4 sätestatud tingimustel.
3.6.	Tellija kohustub tagama tööde tegemiseks vajaliku tehnika ja töötajate ligipääsu objektile, v.a punktis 3.7 kajastatud juhtumitel.
3.7.	Tulenevalt kaitseväe korralduse seaduse § 413 sätestatud nõuetest peab täitja taotlema vähemalt 7 (seitse) tööpäeva enne tööde algust sissepääsuluba Kaitseväe julgeolekualale ning esitama töötajate andmed ja nende taustakontrolli teostamist lubava kirjaliku nõusoleku.

4.	Lepingu tasu

4.1.	Tellija kohustub täitjale tasuma kokkulepitud töö eest 20 463,16 (kakskümmend tuhat nelisada kuuskümmend kolm eurot ja kuusteist senti) eurot, millele lisandub käibemaks seadusega sätestatud korras.
4.2.	Lepingu tasu muudetakse vaid juhul, kui tekib vajadus teha lisatöid. Lepingu tasu muutmiseks esitab täitja tellijale hinnakalkulatsiooni. Juhul, kui tellija nõustub pakutud maksumusega, vormistatakse kirjalik lepingu muudatus.
4.3.	Tellija tasub pärast töö lõpetamist tellija poolt kinnitatud üleandmise-vastuvõtmise akti põhjal esitatud arve alusel. Arve esitatakse e-arvena (xml-vormingus,).

Arvel tuleb märkida:
-	maksja: Riigi Kaitseinvesteeringute Keskus, Järve 34a, 11314 Tallinn;
-	registrikood 70009764;
-	tellija: Riigi Kaitseinvesteeringute Keskus;
-	tellija kontaktisiku nimi Birgit Hüüs;
-	lepingu number 2-2/24/708-1;
-	lepingu osa viitenumber 281749001000000;
-	töö üleandmise-vastuvõtmise akti number.

4.4.	Tellija kohustub maksma täitjale lepingu tasu peale töö teostamist täitja poolt esitatud arve alusel pangaülekandena 28 (kahekümne kaheksa) päeva jooksul täitja arveldusarvele.
4.5.	Tasumise tähtajast mittekinnipidamisel on täitjal õigus nõuda tellijalt viivist 0,25% (null koma kakskümmend viis protsenti) tähtaegselt tasumata summast iga viivitatud kalendripäeva eest.

5.	Lepingu tähtaeg

5.1.	Tööd tuleb teostada esimesel võimalusel kuid mitte hiljem kui 1 kuu peale hankelepingu sõlmimist. Täitja kohustub töö tellijale üle andma kooskõlas lepingu punktiga 6.
5.2.	Juhul, kui lepingu täitmise käigus selgub, et töö tegemise tähtaegu ei ole täitjast mitteolenevatel põhjustel võimalik järgida, siis on täitja kohustatud tellijat sellest viivitamatult kirjalikult informeerima ning arvestades viivituse põhjuseid lepitakse kokku uus tähtaeg.

6.	Lepingueseme üleandmine-vastuvõtmine, riisiko ja omandiõiguse üleminek

6.1.	Töö üleandmine-vastuvõtmine toimub akti alusel, kusjuures tellija esindaja kohustub eelnevalt kontrollima töö vastavust lepingu tingimustele. 
6.2.	Juhul, kui töö on kooskõlas lepingu tingimustega, allkirjastavad poolte esindajad töö üleandmise-vastuvõtmise akti, millest 1 (üks) eksemplar jääb kummalegi poolele. Juhul, kui tellija esindaja keeldub valminud töö vastuvõtmisest, kohustub täitja andma tellijale täiendavalt mõistliku tähtaja töö vastuvõtmiseks. Kui tellija esindaja ei võta selleks ettenähtud täiendava tähtaja jooksul tööd vastu, loetakse töö tellija poolt vastuvõetuks.
6.3.	Juhul, kui töö üleandmisel-vastuvõtmisel avastatakse puudused (ebakvaliteetsus jms mittevastavus lepingutingimustele), fikseerib tellija esindaja puudused aktis, näidates selles ühtlasi mõistliku aja puuduste kõrvaldamiseks. Täitja poolt tehtud töö üleandmist-vastuvõtmist ei toimu enne, kui töös esinevad puudused on täitja poolt nõuetekohaselt ettenähtud tähtajaks kõrvaldatud.
6.4.	Töös esinevate puuduste kõrvaldamine toimub täitja kulul ja vahenditega.
6.5.	Töö loetakse lõplikult vastuvõetuks, kui täitja on kõrvaldanud nõuetekohaselt töös avastatud puudused ning töö on üle antud üleandmise-vastuvõtmise akti allkirjastamisega, millest üks eksemplar jääb kummalegi poolele.
6.6.	Tellijale läheb töö juhusliku hävimise või kahjustumise riisiko üle töö üleandmise-vastuvõtmise akti allakirjutamise kuupäevast.
6.7.	Juhul, kui tellija avastab töös puudused peale töö üleandmist tellijale ja viimase poolt töö kasutusse võtmist, kohustub tellija teatama täitjale kirjalikult töös avastatud puudustest 10 (kümne) tööpäeva jooksul töö lepingutingimustele mittevastavusest teadasaamisest. Täitja kohustub kõrvaldama lepingu esemel avastatud puudused 10 (kümne) päeva jooksul.

7.	Vastutus

7.1.	Lepingujärgsete kohustuste mittenõuetekohase täitmise või täitmatajätmise korral kannavad pooled teineteise ees vastutust vastavalt lepingu sätetele ja õigusaktidele. Töö täitmise tähtajast mittekinnipidamisel on tellijal õigus nõuda täitjalt leppetrahvi 0,25% (null koma kakskümmend viis protsenti) töö maksumusest iga üleandmisega viivitatud kalendripäeva eest. Tellijal on õigus nõuda täitjalt leppetrahvi lepingu tingimuste muude rikkumiste korral iga rikkumise juhul  (v.a viivitamine töö üleandmisel)  5% (viis protsenti) töö maksumusest.
7.2.	Tellijal on õigus tasaarveldada täitjale maksmisele kuuluvast tasust lepingust tulenevaid ja tellija poolt rakendatud leppetrahve ning tekitatud kahjusid.
7.3.	Tellijal on õigus nõuda täitjalt leppetrahvi maksmist juhul, kui ta teatab täitjale kirjalikult viivitamata pärast lepingulise kohustuse rikkumise avastamist leppetrahvi nõudmisest.

8.	Lepingu lõppemine ja lõpetamine

8.1.	Leping lõpeb poolte lepinguliste kohustuste nõuetekohasel täitmisel või poolte kokkuleppel või lepingus ja/või õigusaktides ettenähtud alustel.
8.2.	Tellija võib lepingust igal ajal taganeda. Lepingust taganemise kohta edastab tellija täitjale koheselt kirjaliku lepingust taganemise avalduse. Lepingust taganemine loetakse toimunuks, kui täitja on taganemisavalduse kätte saanud.
8.3.	Lepingust taganemise korral tellija poolt on täitjal õigus saada tasu seni tehtud töö eest. Tellijal ei ole tasu maksmise kohustust juhul, kui lepingust taganemise tingis täitja-poolne lepinguliste kohustuste täitmata jätmine. Sellisel juhul on täitja kohustatud hüvitama tellijale ka täiendavad kulud, mida viimane kannab seoses lepingulise töö tegemata jätmisega ja tegemisega muul viisil, et saavutada lepingus ettenähtud tulemus.
8.4.	Kui tellija on lepingu üles öelnud, vormistavad pooled akti tehtud tööde kohta järgides punkti 6.
8.5.	Tellijal on õigus lepingust taganeda ja tekitatud varalise kahju hüvitamist nõuda juhul, kui täitja viivitab lepingu täitmisega. Täitja loetakse lepingu täitmisega viivitanuks, kui täitja ei ole alustanud töö teostamist 10 (kümne) päeva jooksul lepingu sõlmimisest.
8.6.	Juhul, kui täitja ei kõrvalda töös esinevaid puudusi ettenähtud tähtajaks või kõrvaldab selliselt, et töö ei vasta endiselt lepingu tingimustele, on tellijal õigus taganeda lepingust ja nõuda kahjude hüvitamist. 
8.7.	Täitja poolt oluliste lepingutingimuste rikkumise tõttu lepingust taganemise korral, ei ole tellija kohustatud tasuma täitjale kokkulepitud tasu.

9.	Vääramatu jõud

9.1.	Lepingust tulenevate kohustuste rikkumine on vabandatav, kui lepingu pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud lepingu pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
9.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajaks ning selle mõju on ajutine, on lepingust tulenevat kohustust rikkunud poole käitumine vabandatav üksnes aja vältel, mil vääramatu jõud kohustuse täitmist takistas.
9.3.	Vääramatu jõu esinemise tõttu lükatakse lepinguliste kohustuste täitmise tähtaega edasi vastavalt asjaolu mõjumise ajale. Tellija võib ilma täitja poolsete sanktsioonideta loobuda vääramatu jõu mõju ajal toimuma pidanud Töö teostamise tellimisest.
9.4.	Lepingu pool, kes ei suuda oma kohustusi vääramatu jõu tõttu täita, peab viivitamata, s.o hiljemalt 3 (kolme) kalendripäeva jooksul teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest.
9.5.	Kui vääramatu jõu mõju on alaline ning ei võimalda pooltel täita kohustusi täielikult või osaliselt, on vastaval poolel õigus lepingust taganeda, esitades teisele poolele vastava lepingust taganemisavalduse.

10.	Pooltevahelised teated

10.1.	Pooltevahelised lepinguga seotud teated peavad olema kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisega teisele poolele ei kaasne õiguslikke tagajärgi.
10.2.	Teade loetakse kätte saaduks kui:

10.2.1.	teade on saadetud elektroonilises vormis teisele poolele ja saatmisest on möödunud üks tööpäev;
10.2.2.	teade on saadetud postiasutuse vahendusel tähitud kirjaga teise poole poolt näidatud aadressil ja postitamisest on möödunud 6 (kuus) kalendripäeva.

10.3.	Informatsioonilist teadet võib edastada telefoni ja e-posti teel.
11.	Garantii ja muud tingimused

11.1.	Täitja poolt ehitustöödele antav garantiiaeg on 2 (kaks) aastat.
11.2.	Kõik lepingusse tehtavad muudatused, täiendused ja parandused on kehtivad vaid juhul, kui nad on vormistatud kirjaliku lepingu lisana ja on allkirjastatud poolte volitatud esindajate poolt. Kirjaliku vormi mittejärgimisel on lepingu muudatused ja täiendused tühised. Lepingu lisad omavad lepinguga võrdset juriidilist jõudu.
11.3.	Kumbki pool ei tohi lepingust tulenevaid õigusi ja kohustusi üle anda kolmandatele isikutele teise poole kirjaliku nõusolekuta.
11.4.	Lepinguga reguleerimata küsimustes lähtutakse Eesti Vabariigis kehtivatest õigusaktidest, eelkõige võlaõigusseaduses ja ehitusseadustikust.
11.5.	Tellija või tema poolt volitatud isik tagab ehitusplatsil juurdepääsuõiguse saanud isikutest nimekirja pidamise ja selle esitamise võimaldamise ehitusobjektil, lähtudes isikuandmete töötlemisel isikuandmete kaitse seadusest. Nimekiri koostatakse isikusamasust ja isiku tööandjat võimaldava täpsusega (tööandja nimi ja registrikood, isiku nimi ja isikukood või sünniaeg) ning see peab andma reaalse ülevaate konkreetsest täitjast, sh alltäitjast ja iga tema töötaja tööaja kestusest lepingu objektiks olevate tööde teostamisel. Esitatud andmete õigsuse eest vastutab täitja. 
11.6.	Täitja ja tellija peavad lepingu täitmise käigus saadud kogu informatsiooni konfidentsiaalseks ja neil on keelatud seda avalikustada või anda edasi kolmandatele isikutele ilma teise poole kirjaliku nõusolekuta, välja arvatud seaduses ettenähtud juhtudel. 
11.7.	Muuhulgas kohustuvad pooled hoidma konfidentsiaalsena neile lepingu täitmise käigus teatavaks saanud isikuandmeid ning töötlema isikuandmeid vastavalt õigusaktides sätestatule. Konfidentsiaalsuskohustus kehtib nii lepingu täitmise ajal kui ka tähtajatult peale lepingu lõppemist.
11.8.	Lepingu allkirjastamisega kaotavad automaatselt kehtivuse kõik poolte varasemad suulised ja kirjalikud kokkulepped käesoleva lepingu eseme suhtes.
11.9.	Lepingust tekkivad vaidlused lahendatakse pooltevaheliste läbirääkimiste teel. Kokkuleppe mittesaavutamisel lahendatakse vaidlus vastavalt õigusaktidele.
11.10.	Leping on koostatud eesti keeles ja allkirjastatud digitaalselt ning edastatakse kummalegi poolele.

12.	Kontaktisikud

12.1.	Tellija kontaktisik lepingu täitmisel on Birgit Hüüs, tel 5346 3219, e-post birgit.huus@rkik.ee.
12.2.	Täitja kontaktisik on Lauri Liivlaid, tel 525 5239, e-post lauri@agretten.ee.
12.3.	Kontaktisiku või muude andmete muutumisest teatab pool ühepoolse avaldusega teisele poolele viivitamata, hiljemalt 5 päeva jooksul muudatuse toimumisest arvates. Nimetatud teadet ei loeta lepingu muudatuseks.

13.	Lisad

13.1.	Lisa 1. Tehniline_kirjeldus_Filtri
13.2.	Lisa 2. A_RKIK_Julgeolekutingimused
13.3.	Lisa 3. 281749_pakkumuse_504832_hindamiskriteeriumid_Osaühing Agretten

Poolte rekvisiidid:

Tellija:							Täitja:	
		
Riigi Kaitseinvesteeringute Keskus			Osaühing Agretten
Registrikood 70009764					Registrikood 10785752
Järve 34a						N. von Glehni tn 7c
11314 Tallinn						11614 Tallinn
tel 717 0400						tel 525 5239
e-post info@rkik.ee					e-post lauri@agretten.ee

(allkirjastatud digitaalselt)	(allkirjastatud digitaalselt)

Ats Janno	Lauri Liivlaid
projektibüroo juht	juhatuse liige
hangete osakonna juhataja ülesannetes